Globus+5

Forfattere: Ivar Libæk, Trude Mathisen, Rolf Mikkelsen og Øivind Stenersen. Cappelen 2006 Lærebok, bokmål, 224sider

Samfunnsfag omfatter samfunnskunnskap, historie og geografi. Dermed blir dette en større samling av ulike emner enn de fleste andre lærebøkene i skolen. Desto viktigere blir det å holde god oversikt og lage en praktisk struktur i boka. Det synes jeg forfatterne har klart. Samfunnsfagsidene er samlet først i boka og er lette å skille ut på grunn av sin grønne kant. Historiesidene har fått gulbrun kant, mens geografisidene er blå. Målene er klart formulert først i hvert kapittel, skriften er tydelig og språket er lett og enkelt. Siden mye informasjon skal fram i disse fagene, kan teksten fort bli for omfattende. Dermed vil elever med dårligere lesekapasitet enn andre fort slite. Det har forfatterne løst ved å lage ruter med sammendrag av teksten i margen. Det finnes også mange forklarende illustrasjoner underveis. Oppgavene har en fast struktur; først ”Les og svar”, hvor elevene finner svarene på oppgavene i teksten, deretter ”Gjør og lær”, hvor elevene må bruke det de har lært i mer åpne oppgaver, og tilslutt ”Gå videre…”, hvor elever som allerede har en god oversikt over stoffet kan gjøre oppgaver med større utfordringer. Under overskriften ”Visste du at…” kan elevene lese artig tilleggsinformasjon om emnet. På samme måte er viktig faktastoff oppsummert under tittelen ”Fakta om…” Jeg synes at forfatterne med Globus 5, ved hjelp av struktur i tekst og bilder, godt språk og gode og lett forståelige koder, har klart å skape det verket vi trenger i undervisningen i dette omfattende faget.

Randi Skulstad 